《送瓯宁大尹章文郁复任》
明代·杨荣

吾乡风土冠七闽，建瓯二邑相比邻。清和之风此融结，山水秀异民心淳。

风淳俗朴无乖戾，从古迄今称易治。况当圣世仁化行，令长人人尽良吏。

章君自是钱唐彦，早入成均与髦选。骥足高腾迥出群，牛刀小试初为县。

治成绰有昔贤风，人方卓茂与鲁恭。晨霜翳盖躬行学，春雨乘车出劝农。

六载守官如一日，蔼然仁惠声洋溢。来朝仍著尚方履，课最重书考功笔。

关树生凉宿雨晴，还辞北阙向南行。雨露浓沾双袖湿，江风遥送一帆轻。

邑中耆老相望久，有待来临如父母。长途风景秋正佳，马上看山莫回首。

我皇注意在爱民，守令于今务得人。勉旃终始树嘉政，褒命行看下紫宸。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。